<classify> JUMLA ya wagombea 118 kati ya 171 wamepitishwa kugombea nafasi mbalimbali za uongozi katika Baraza la Wazee, Vijana na Wanawake katika Chama cha Demokrasia na Maendeleo CHADEMA.Miongoni mwa wagombea katika Baraza la Wazee ni pamoja na Dk Milton Mahanga na Roderick Lutembeka wanaogombea nafasi ya Katibu Wazee Taifa. Kwa nafasi ya Makamu Mwenyekiti Bara mgombea ni Suzan Lyimo pekee huku nafasi ya Mwenyekiti Taifa wagombea wakiwa ni wawili ambao ni Hashimu Juma Issa na Hugho Samli Kimaryo.Kwa upande wa Makamu Mwenyekiti Zanzibar wagombea wawili ambao ni Mwanamrisho Utaratibu Abama na Iddrisa Jumbe Mkila, Naibu Katibu Bara Andrew Uswege Kimbombo na Helen Kayanza.Aidha, Mbunge wa Kawe, Halima Mdee amekuwa mgombea pekee kwa nafasi ya Mwenyekiti Baraza ya Wanawake Taifa BAWACHA.Hayo yalisemwa jana jijini Dar es Salaam na Mkurugenzi wa Itifaki, Uenezi, Mawasiliano na Mambo ya Nje, John Mrema huku pia akimtaka Msajili wa Vyama vya Siasa nchini, kuchukua hatua dhidi ya Mkuu wa Wilaya ya Sumbawanga anayedaiwa kuagiza viongozi wa mitaa waliochaguliwa kushusha bendera za Chadema katika maeneo yao.Kuhusu wagombea, Mrema alisema kwa nafasi ya Makamu Mwenyekiti Bawacha, wagombea wako wanne ikiwa ni pamoja na Hawa Mwaifunga, Aisha Luja, Mary Nygabona na Marceline Staslaus.Alisema kwa nafasi ya Makamu Mwenyekiti Zanzibar wagombea wako watatu ambao ni Maryam Salum Msabaha, Sharifs Suleiman Suleiman na Zeus Mvano Abdulah huku nafasi ya Katibu Mkuu Bawacha ni Grace Tendega.Mrema alisema wagombea nafasi ya Naibu Katibu Mkuu Bara wagombea wako sita Naibu Katibu Mkuu Zanzibar wagombea wakiwa wawili ambao ni Asya Mwadini Mohammed na Bahati Chumu Haji.Alisema kwa upande wa Baraza la Vijana BAVICHA uchaguzi wake ni tofauti na mabaraza mengine kwa maana ya kwamba anayegombea asizidi miaka 30 na pindi akiondoka madarakani asizidi miaka 35.Aidha, alisema kwa wagombea wa kundi hilo Kamati Kuu inazingatia wagombea wenye umri sahihi, maadili ambapo wako wagombea walioenguliwa kutokana na kuwa kuwa na umri uliozidi na wasio na vigezo vya kuwakilisha chama nje ya nchi na katika masuala mbalimbali.Alisema katika nafasi hiyo wagombea watatu ndio waliopitishwa kwa nafasi ya Mwenyekiti ambao ni John Pambalu, Dorcas Mwilafi na Mathayo Gekul.Alisema kwa Makamu Mwenyekiti Baraza, Elizabeth Kasera, Esther Fulano, Moza Mushi, Francis Garatwa na Mohonia Mwita huku nafasi ya Makamu Mwenyekiti Zanzibar Rukia Aboubakari Mohammed na Omar Othman Nassoro.  <topic>: kitaifa 